שאול שוחט (קצין)

שאול שוחט (נולד ב-31 באוקטובר 1944) הוא אלוף-משנה בדימוס, שהיה סגן ראש מחלקת בינה רשתית (קומינט) ביחידה 8200. וראש מחלקת משאבי אנוש הראשון במפקדת חיל המודיעין. לאחר שירותו, היה מנכ"ל חברת "כור מתכת" במשך 13 שנה, והקים את חברת "מגיש אחזקות", העוסקת בנדל"ן, בתקשורת ובשירותים רפואיים.

ילדות ומשפחה
שאול שוחט נולד בעיראק בשנת 1944 להוריו ראלי ופלורה שוחט. אביו היה פעיל בתנועת "החלוץ" והשתתף בהקמת המחתרת היהודית בעיראק. בשנת 1951 עלה שאול לארץ עם משפחתו המורחבת. המשפחה התיישבה ברמת גן, שם גדל והתחנך עד גיוסו לצה"ל בשנת 1963.

שירות צבאי
שוחט התגייס לחיל הקשר ושירת ביחידה 387 כקצין קשר ומטה. בשנת 1968 עבר לשרת ביחידה 8200 בחיל המודיעין ושימש כמפקד בסיס האזנה בסיני (בסיס אפרת). בשנים 1969–1971 נשלח על ידי צה"ל ללימודים אקדמיים באוניברסיטת תל אביב וסיים בהצטיינות תואר ראשון בחוגים שפה וספרות ערבית ולימודי היסטוריה של המזרח התיכון.

בוגר המכללה לפיקוד ומטה בשנת 1975.

בין השנים 1971–1976 שימש כראש מדור פעילות חבלנית עוינת, כראש ענף אלחוט והאזנה וכסגן ראש מחלקת בינה רשתית (קומינט) ביחידה 8200. בשנת 1976 מונה לראש ענף משאבי אנוש ביחידה. בין השנים 1979–1982 מילא שוחט תפקידים מקצועיים נוספים, בין היתר ראש ענף חוגרים, בתחום משאבי אנוש.

בשנת 1982 מונה לראש מחלקת משאבי אנוש במפקדת קצין מודיעין ראשי עד שחרורו בשנת 1987. זאת הייתה הפעם הראשונה שחיל המודיעין מינה קצין מקצועי מטעמו לתפקיד זה, בדומה למקובל בחילות האוויר והים. בתפקידו זה תרם שוחט למיצוי מקסימלי בהבאת כוח אדם איכותי לחיל המודיעין וכאן ביצירת מקצועות ייחודיים חדשים ובפתרונות ייעודיים המותאמים לדרישות הספציפיות של החיל.

תפקידים אזרחיים
ממוזער|שמאל|כאזרח, 2018|130px
בשנים 1987–1989 היה ראש אגף במפעלי נייר חדרה. בשנים 1989–2002 שימש כמנכ"ל כור מתכת - חברה העוסקת בייזום, בתכנון ובביצוע פרויקטים הנדסיים מורכבים.

בשנים 2007–2010 שימש כיועץ אסטרטגי לפרויקטים בינלאומיים מיוחדים, בכללם עסקי מקרקעין.

בשנים 2010–2014 שימש כמנכ"ל מרפאות "מרחב".

משנת 2014 משמש שוחט כבעלים וכמנכ"ל של חברת "מגיש אחזקות", העוסקת בנדל"ן, בייעוץ כלכלי, ובתקשורת (קבלן משנה של חברה התקשורת נקסטקום) וכן באבחון רפואי ובהתמקדות בבדיקות EMG (מיפוי המערכת העצבית).

השכלה 
ממוזער|נואם באירוע שנתי של קרן ענבר 2012|שמאל|230px
תואר ראשון בהצטיינות מאוניברסיטת תל אביב בחוגים היסטוריה של המזרח התיכון ושפה וספרות ערבית, ותואר שני בהצטיינות בחוג למזרח התיכון מאוניברסיטת תל אביב.

פעילות ציבורית
במסגרת המרכז למורשת המודיעין משמש שוחט כחבר הנהלת קרן ענבר לעידוד המחקר והעשייה להתמודדות עם הטרור, בראשה עומד אלוף (מיל.) דני רוטשילד.

חיים אישיים
משנת 1968 נשוי לאוריה לבית יודפת, בת למשפחת ותיקה ושורשית בכפר סבא ואשת חינוך. לזוג שלושה ילדים. המשפחה מתגוררת בהוד השרון.

קישורים חיצוניים
 מגיש אחזקות בע"מ, באתר Limited.org.il

קטגוריה:אלופי-משנה בצה"ל
קטגוריה:חיילי יחידה 8200
קטגוריה:ישראלים ילידי עיראק
קטגוריה:בוגרי אוניברסיטת תל אביב
קטגוריה:ישראלים שנולדו ב-1944